KOMISSION TÄYTÄNTÖÖNPANOASETUS (EU) 2023/121,

annettu 17 päivänä tammikuuta 2023,

tiettyjen luonnonmukaisessa tuotannossa käytettävien tuotteiden ja aineiden sallimisesta ja niiden luetteloiden laatimisesta annetun täytäntöönpanoasetuksen (EU) 2021/1165 muuttamisesta ja oikaisemisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon luonnonmukaisesta tuotannosta ja luonnonmukaisesti tuotettujen tuotteiden merkinnöistä ja neuvoston asetuksen (EY) N:o 834/2007 kumoamisesta 30 päivänä toukokuuta 2018 annetun Euroopan parlamentin ja neuvoston asetuksen (EU) 2018/848 (1) ja erityisesti sen 24 artiklan 9 kohdan,

sekä katsoo seuraavaa:

(1) Jäsenvaltiot ovat toimittaneet asetuksen (EU) 2018/848 24 artiklan 7 kohdassa säädettyä menettelyä noudattaen muille jäsenvaltioille ja komissiolle tiettyjä aineita koskevia asiakirja-aineistoja kyseisten aineiden hyväksymiseksi ja sisällyttämiseksi komission täytäntöönpanoasetuksen (EU) 2021/1165 (2) liitteisiin I, II, III ja V. Luonnonmukaista tuotantoa koskevaa teknistä neuvontaa antava asiantuntijaryhmä (EGTOP) ja komissio ovat tutkineet nämä asiakirja-aineistot.

(2) EGTOP esitti kasvinsuojelutuotteisiin sisältyviä tehoaineita koskevissa suosituksissaan (3), että talkki (E553b) lisättäisiin luonnonmukaisessa tuotannossa sallittuihin perusaineisiin. EGTOP suositti myös seuraavien aineiden lisäämistä luonnonmukaisessa maataloudessa käytettäviin vähäriskisiin tehoaineisiin: i) ABE-IT 56 edellyttäen, että sitä ei ole saatu muuntogeenisistä kannoista eikä GMO-peräisistä kasvualustoista; ii) ferrofosfaatti ja iii) makean Lupinus albus -kasvin idätetyistä siemenistä saatava vesiuute. Siksi näiden aineiden käyttö olisi sallittava.

(3) EGTOP suositti myös, että deltametriinin käyttö sallittaisiin pyydyksissä, joissa on erityisiä houkuttimia Rhagoletis completa -lajin tuhoojia vastaan. Sen vuoksi deltametriinin käyttö olisi sallittava siihen sovellettavien erityisedellytysten ja -rajoitusten mukaisesti.

(4) EGTOPin lannoitteita, maanparannusaineita ja ravinteita koskevien suositusten3 perusteella seuraavien aineiden käyttö olisi sallittava: i) talteenotettu struviitti ja saostetut fosfaattisuolat edellyttäen, että ne täyttävät Euroopan parlamentin ja neuvoston asetuksessa (EU) 2019/1009 (4) säädetyt vaatimukset ja että eläinten lanta lähtöaineena ei ole peräisin teollisesta eläinten kasvatuksesta; ii) luonnosta peräisin oleva kaliumkloridi; ja iii) natriumnitraatti, jota käytetään levien tuotantoon suljetuissa järjestelmissä maalla.

(5) EGTOPin rehua koskevien suositusten (5) perusteella seuraavien aineiden käyttö olisi sallittava: i) kivennäisperäisenä rehuaineena käytettävä monodikalsiumfosfaatti; ii) kaikki rehuaineena käytettävät sallitut hiivat ja hiivatuotteet Saccharomyces cerevisiae- tai Saccharomyces carlsbergensis -organismeista saatujen tuotteiden lisäksi; iii) funktionaaliseen ryhmään ”emulgointi-, stabilointi-, sakeuttamis- ja hyytelöimisaineet” kuuluva teknologisena rehun lisäaineena käytettävä ksantaanikumi; iv) funktionaaliseen ryhmään ”sidonta-aineet ja paakkuuntumisenestoaineet” kuuluva teknologisena rehun lisäaineena käytettävä illiitti-montmorilloniitti-kaoliniitti; ja v) uuteen funktionaaliseen ryhmään ”aineet, joilla vähennetään mykotoksiinikontaminaatiota” kuuluva teknologisena rehun lisäaineena käytettävä bentoniitti.

(6) Vedettömän betaiinin käyttö on EGTOPin rehun osalta antaman lisäsuosituksen (6) perusteella nykyään sallittu täytäntöönpanoasetuksen (EU) 2021/1165 nojalla ainoastaan yksimahaisille eläimille. EGTOPin suositus perustui kuitenkin asiakirja-aineistoon, joka koski vedettömän betaiinin käyttöä siipikarjan, sikojen ja kalojen ravitsemuksellisena lisäaineena. Sen vuoksi olisi sallittava vedettömän betaiinin käyttö myös kalojen ruokinnassa.

(7) EGTOPin lemmikkieläinten ruokaa koskevien suositusten5 perusteella seuraavien aineiden käyttö olisi sallittava: i) kivennäisperäisinä rehuaineina käytettävät pentanatriumtrifosfaatti (STPP) ja dinatriumdivetydifosfaatti (SAPP); ii) karrageeni; iii) johanneksenleipäpuujauhe, edellyttäen että se saadaan paahtamisprosessilla; iv) akaasia (arabikumi), jota käytetään hyytelöimisaineena ja/tai emulgointiaineena; v) tauriini, jota käytetään ravitsemuksellisena lisäaineena kissoille ja koirille; ja vi) ammoniumkloridi, jota käytetään eläintuotantoon vaikuttavana lisäaineena kissoille.

(8) EGTOPin elintarvikkeita koskevien suositusten5 perusteella seuraavien aineiden käyttö olisi sallittava: i) piidioksidi, jota käytetään paakkuuntumisenestoaineena kaakaojauheessa juoma-automaateissa; ja ii) mäntyhartsiuute ja humalauute antimikrobiaineina kasviperäisten elintarvikkeiden tuotannossa.

(9) Täytäntöönpanoasetuksessa (EU) 2021/1165 säädetään, että gellaanikumi on sallittu 1 päivästä tammikuuta 2023 ainoastaan, jos se on peräisin luonnonmukaisesta tuotannosta. Luonnonmukaisesta tuotannosta saatavaa gellaanikumia ei kuitenkaan ole riittävästi saatavilla. Jotta toimijat voisivat jatkaa elintarviketuotantoaan, tämän vaatimuksen soveltamista olisi lykättävä.

(10) Guarkumi (E 412) mainitaan täytäntöönpanoasetuksen (EU) 2021/1165 liitteessä III olevassa B osassa teknologisiin lisäaineisiin kuuluvana sidonta-aineena ja paakkuuntumisenestoaineena. Rehun lisäaineita koskevassa Euroopan unionin rekisterissä se kuitenkin mainitaan emulgointi-, stabilointi-, sakeuttamis- ja hyytelöimisaineita koskevassa kohdassa. Tämä virhe on tarpeen korjata.

(11) Talkki (E 553b) hyväksyttiin elintarvikelisäaineena kasviperäisissä elintarvikkeissa komission asetuksella (EY) N:o 889/2008 (7). Tätä käyttöä ei sisällytetty täytäntöönpanoasetuksen (EU) 2021/1165 liitteeseen V. Virhe on tarpeen korjata.

(12) Sen vuoksi täytäntöönpanoasetusta (EU) 2021/1165 olisi muutettava ja se olisi oikaistava.

(13) Talkin (E 553b) sisällyttämiseen elintarvikelisäaineena liittyy virheellisiä rajoituksia, ja jotkin luonnonmukaisen tuotannon toimijat ovat saattaneet jatkaa sen käyttöä elintarvikelisäaineena kasviperäisissä elintarvikkeissa. Kyseinen virhe olisi sen vuoksi oikaistava takautuvasti täytäntöönpanoasetuksen (EU) 2021/1165 voimaantulopäivästä.

(14) Tässä asetuksessa säädetyt toimenpiteet ovat luonnonmukaisen tuotannon komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Täytäntöönpanoasetuksen (EU) 2021/1165 muuttaminen Muutetaan täytäntöönpanoasetus (EU) 2021/1165 seuraavasti: 1) Muutetaan liite I tämän asetuksen liitteen I mukaisesti. 2) Muutetaan liite II tämän asetuksen liitteen II mukaisesti. 3) Muutetaan liite III tämän asetuksen liitteen III mukaisesti. 4) Muutetaan liite V tämän asetuksen liitteen IV mukaisesti.

2 artikla Täytäntöönpanoasetuksen (EU) 2021/1165 oikaiseminen Oikaistaan täytäntöönpanoasetus (EU) 2021/1165 seuraavasti: 1) Oikaistaan liitteessä III olevan B osan 1 kohta (Teknologiset lisäaineet) seuraavasti: a) lisätään c kohtaan kohta seuraavasti: ”E412 Guarkumi” b) poistetaan d alakohdasta kohta ”E 412 Guarkumi”; 2) korvataan liitteessä V olevan A osan A1 jaksossa (Elintarvikkeiden lisäaineet, mukaan lukien kantaja-aineet) oleva kohta ”E 553b Talkki” seuraavasti: ”E 553b Talkki kasviperäiset tuotteet lihapohjaiset makkarat lihapohjaisten makkaroiden osalta ainoastaan pintakäsittely”

3 artikla Voimaantulo ja soveltaminen Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sen 2 artiklan 2 kohtaa sovelletaan 5 päivästä elokuuta 2021.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 17 päivänä tammikuuta 2023. Komission puolesta Puheenjohtaja Ursula VON DER LEYEN

(1) EUVL L 150, 14.6.2018, s. 1.

(2) Komission täytäntöönpanoasetus (EU) 2021/1165, annettu 15 päivänä heinäkuuta 2021, tiettyjen luonnonmukaisessa tuotannossa käytettävien tuotteiden ja aineiden sallimisesta ja niiden luetteloiden laatimisesta (EUVL L 253, 16.7.2021, s. 13).

(3) EGTOP final report on Fertilisers IV and Plant Protection Products VI and EGTOP final report on Plant Protection Products VII and Fertilisers V: https://agriculture.ec.europa.eu/farming/organic-farming/co-operation-and-expert-advice/egtop-reports_en.

(4) Euroopan parlamentin ja neuvoston asetus (EU) 2019/1009, annettu 5 päivänä kesäkuuta 2019, EU-lannoitevalmisteiden asettamista saataville markkinoilla koskevien sääntöjen vahvistamisesta ja asetusten (EY) N:o 1069/2009 ja (EY) N:o 1107/2009 muuttamisesta sekä asetuksen (EY) N:o 2003/2003 kumoamisesta (EUVL L 170, 25.6.2019, s. 1).

(5) EGTOP final report on Food VII – Feed V and EGTOP final report on Feed VI and pet Food I: https://agriculture.ec.europa.eu/farming/organic-farming/co-operation-and-expert-advice/egtop-reports_en.

(6) EGTOP final report on Feed III – Food V: https://agriculture.ec.europa.eu/farming/organic-farming/co-operation-and-expert-advice/egtop-reports_en.

(7) Komission asetus (EY) N:o 889/2008, annettu 5 päivänä syyskuuta 2008, luonnonmukaisesta tuotannosta ja luonnonmukaisesti tuotettujen tuotteiden merkinnöistä annetun neuvoston asetuksen (EY) N:o 834/2007 soveltamista koskevista yksityiskohtaisista säännöistä luonnonmukaisen tuotannon, merkintöjen ja valvonnan osalta (EUVL L 250, 18.9.2008, s. 1).